Diari Oficial de la Generalitat Valenciana


Sumari del DOGV 9449, del 14-10-2022 (2022/9328)

ACORD, de 7 d'octubre de 2022, del Consell, pel qual es declara d'urgència, d'interés general i d'interés públic per raons d'urgència i excepcional interés públic l'obra de rehabilitació i millora de l'eficiència energètica de l'edifici de Sanitat Exterior a Alacant per a la seu de l'Institut Valencià de Memòria Democràtica, els Drets Humans i les Llibertats Públiques, finançat amb fons del Pla de recuperació, transformació i resiliència, a executar per la Conselleria de Participació, Transparència, Cooperació i Qualitat Democràtica.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9449

Data del DOGV
:   14-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9328


Data del document
:   07-10-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Acord

Descriptors 

:   * Conselleria de Participació, Transparència, Cooperació i Qualitat Democràtica

ACORD, de 7 d'octubre de 2022, del Consell, pel qual es declara d'urgència, d'interés general i d'interés públic per raons d'urgència i excepcional interés públic l'obra de rehabilitació i millora de l'eficiència energètica de l'edifici de Sanitat Exterior a Alacant per a la seu de l'Institut Valencià de Memòria Democràtica, els Drets Humans i les Llibertats Públiques, finançat amb fons del Pla de recuperació, transformació i resiliència, a executar per la Conselleria de Participació, Transparència, Cooperació i Qualitat Democràtica. [2022/9328]  
El Consell s'ha implicat des del primer moment en la posada en marxa de mesures per a esmorteir les conseqüències socioeconòmiques de la crisi sanitària, ja que, a diferència de la crisi financera de 2008, el problema no radica ara en un excés de deute, sinó en la feblesa de l'ocupació i de la demanda en un context d'incertesa, així com en la caiguda de l'activitat econòmica davant les restriccions imposades al funcionament de sectors claus de l'economia regional, tal com es disposa en el preàmbul del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, (DOGV 15.04.2021).  
  
Conegut el paper que juga el sector de la construcció en el funcionament de l'economia, i no sols a nivell regional, sorgeix, entre altres, el Programa d'impuls a la rehabilitació d'edificis públics (PIREP) i el Pla de reconstrucció, transformació i resiliència (PRTR).  
  
De conformitat amb el que es disposa en l'article 44, apartat 1, de la Llei 14/2017, de 10 de novembre, de memòria democràtica i per a la convivència de la Comunitat Valenciana, es crea l'Institut Valencià de la Memòria Democràtica, els Drets Humans i les Llibertats Públiques (d'ara en avant, IVMD), per a l'estudi, investigació i impuls de les mesures establides per a la recuperació, protecció i conservació de la memòria democràtica valenciana i el reconeixement i reparació i garantia de no repetició de les víctimes de la Guerra civil i la repressió franquista, establint el citat precepte que l'Institut tindrà la seua seu a la ciutat d'Alacant.  
L'lVMD, en virtut del que es disposa en l'article 1 dels seus estatuts, aprovats mitjançant Decret 1/2019, d'11 de gener, del Consell, té la configuració d'organisme autònom de la Generalitat adscrit a la conselleria competent en matèria de memòria històrica i democràtica (Conselleria de Participació, Transparència, Cooperació i Qualitat Democràtica), amb personalitat jurídica pública pròpia, autonomia funcional i de gestió i plena capacitat d'actuar per a organitzar i exercir les funcions que té atribuïdes.  
Amb la finalitat de disposar d'una seu a la ciutat d'Alacant, com exigeix l'avantdit article 44 de la Llei 14/2017, de 10 de novembre, de memòria democràtica i per a la convivència de la Comunitat Valenciana, que puga albergar l'estructura organitzativa de l'IVMD prevista en els seus estatuts, a fi de que puga exercir en aquest immoble les funcions que té encomanades, amb data 7 de febrer de 2022, es va subscriure conveni entre la presidenta de l'Institut Valencià de la Memòria Democràtica, els Drets Humans i les Llibertats Públiques, i consellera de Participació, Transparència, Cooperació i Qualitat Democràtica, i el President de l'Autoritat Portuària d'Alacant, pel qual es posa a la disposició de l'Institut Valencià de la Memòria Democràtica, els Drets Humans i les Llibertats Públiques l'antic edifici de Sanitat Exterior en el Port d'Alacant, amb l'objecte del compliment dels seus fins i dotar d'un espai expositiu de caràcter cultural i didàctic per a l'impuls i la difusió del coneixement i divulgació de la memòria democràtica, així com centre de documentació per a la realització de congressos, jornades i altres trobades de tipus científic i divulgatiu com a mesura específica de reconeixement i reparació a les víctimes i per al desenvolupament de qualsevol altres activitats en l'àmbit dels seus fins.  
  
Dins de les inversions i reformes incloses en el Pla de recuperació, transformació i resiliència aprovat pel Govern i finançat amb els fons NextGeneration, en la Política Palanca 1 (Agenda Urbana i Rural), el Component 2 (Implementació de l'Agenda Urbana espanyola), es troba la inversió 5. C2I5. El programa d'Impuls a la Rehabilitació d'Edificis Públics.  
El programa persegueix la rehabilitació sostenible del parc públic institucional, amb una visió integral i per a tota mena d'edificis de titularitat pública d'ús públic: (administratiu, educatiu, assistencial, esportiu, sanitari, cultural o de servei públic, etc.) però, a més, també es busca el caràcter integrat que reclama la AUE i els 3 objectius essencials que impulsa la nova Bauhaus europea (sostenibilitat, inclusió i qualitat estètica). Tot això, sense perdre de vista el principal objectiu d'un estalvi energètic mitjà per damunt del 30 %, la qual cosa s'assegurarà exigint que les intervencions a finançar aconseguisquen una reducció de, almenys, un 30 % del consum d'energia primària no renovable.  
  
En el conveni subscrit el 30 de desembre de 2021 entre el Ministeri de Transports, Mobilitat i Agenda Urbana i la Generalitat Valenciana per a l'execució de les ajudes de rehabilitació d'edificis públics s'indiquen les actuacions previstes per la Generalitat.  
Dins de les actuacions previstes en el Conveni es troba la Rehabilitació i millora de l'eficiència energètica de l'Edifici de Sanitat Exterior a Alacant per a la Seu de l'Institut Valencià de Memòria Democràtica, els Drets Humans i les Llibertats Públiques.  
Aquesta actuació està sotmesa a una tramitació que dificulta en gran manera la seua consecució en el termini establit: redacció del projecte (3 mesos), obtenció de llicències i autoritzacions (termini indeterminat), licitació de l'obra (2 mesos) i la pròpia execució de l'obra (8 mesos). A conseqüència de tots aquests terminis, el compliment de les condicions establides en els plans PIREP i PRTR, resulta pràcticament impossible.  
  
L'article 224 «Actes promoguts per les administracions públiques» de la Llei 5/2014, de 25 de juliol, de Ordenació del Territori, Urbanisme i Paisatge de la Comunitat Valenciana modificada per llei 1/2019 de 5 de febrer i Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, (d'ara en avant LOTUP), en el seu apartat 2 estableix:  
«2. Quan es tracte d'actes d'ús de sòl d'interés general, comunitari o local, o quan raons d'urgència o excepcional interés públic declarat pel Consell així ho exigisquen, el control preventiu propi de l'actuació se substitueix per una consulta a l'ajuntament, d'acord amb el següent procediment:   
a) El conseller o consellera competent per raó de la matèria podrà, després de la declaració d'interés públic, d'urgència o d'excepcional interés públic, acordar la remissió del projecte de què es tracte a l'ajuntament o ajuntaments que corresponga.  
b) L'ajuntament o ajuntaments en el termini d'un mes, ha de notificar la conformitat o disconformitat del projecte amb el planejament urbanístic en vigor. En els casos d'urgència o excepcionalitat, aquest termini podrà reduir-se a quinze dies naturals.   
c) La conformitat de l'ajuntament habilita per a l'execució de les obres. La no contestació municipal en el termini establit equival a la conformitat amb el projecte.   
d) En cas de disconformitat, l'administració titular del projecte adaptarà el seu contingut si és possible a l'ordenació urbanística aplicable, comunicant les rectificacions a l'ajuntament. De no ser possible l'adaptació del projecte a l'ordenació vigent, s'haurà d'establir un procediment especial, pactat amb totes les administracions competents, sense menyscabar l'autonomia de l'administració afectada.»  
  
La possibilitat d'aplicar el que es disposa en aquest article possibilitaria l'execució de les obres en els terminis establits en el PIREP i el PRTR, tot allò d'acord amb la memòria-proposta de 29 de setembre de 2022 signada pel director general de Qualitat Democràtica, Responsabilitat Social i Foment de l'Autogovern.  
Per tot l'exposat, el Consell, a proposta de la consellera de Participació, Transparència, Cooperació i Qualitat Democràtica, de conformitat amb l'article 28 c) de la Llei 5/1983, de 30 de desembre, del Consell, prèvia deliberació de 7 d'octubre de 2022,  
  
  
ACORDA  
  
Primer  
La declaració d'urgència, d'interés general i d'interés públic per raons d'urgència i excepcional interés públic, als efectes previstos en la normativa que resulte d'aplicació, l'execució de l'obra de rehabilitació i millora de l'eficiència energètica de l'Edifici de Sanitat Exterior a Alacant per a la seu de l'Institut Valencià de Memòria Democràtica, els Drets Humans i les Llibertats Públiques.  
  
  
Segon  
Encomanar a la Conselleria de Participació, Transparència, Cooperació i Qualitat Democràtica l'adopció de les mesures necessàries per al desenvolupament i execució del present acord, i en general, de quantes actuacions d'impuls, coordinació i supervisió requerisca l'execució de la citada obra.  
  
Tercer  
Publicar en el Diari Oficial de la Generalitat Valenciana el present acord.  
  
València, 7 d'octubre de 2022  
  
La consellera secretària  
AITANA MAS MAS